זוהי רפואה טבעית המבוססת על עקרונות בהירים וישימים, ומכוונת להשיב בריאותו של אדם (לרפא) בכל רבדיו-פיזיים רגשיים ומנטליים, ללא תופעות לוואי, במהירות, עדינות, ובצורה קבועה. הטיפול ההומאופתי הנכון באמצעות מתן רמדי (תרופה) מתאימה, מפעיל ומאזן את כוחות הריפוי הטבועים בכל אדם, משיב סדר והרמוניה על כנם, מחזיר תחושות ותפקודים למצבם הבריא, "well being".
ניתן לטפל בהצלחה הן באנשים הסובלים ממחלות אקוטיות (חריפות) והן באלו שסובלים ממחלות כרוניות (ממושכות) אך אין זה אומר שחייבת להיות 'מחלה מוגדרת' בשביל להעזר בהומאופתיה- כלומר, ניתן לטפל בהצלחה באנשים שחשים ירידה בתפקוד "בלבד", קלה כחמורה, פיזית או נפשית, אשר אינה בהכרח מוגדרת בשם מחלה מסוים. הטיפול מתאים לכל אדם, בכל שלבי החיים, מהריון וינקות ועד זיקנה.
"דומה בדומה מרפא"- זהו חוק הטבע המרכזי עליו נשענת ההומאופתיה. חוק זה היה ידוע לאורך ההיסטוריה עוד מימי היפוקרטס, אך עד סמואל הנמן (1755-1843) איש לא ידע לנצלו ביעילות ולהשתמש בו בתור שיטה סדורה לריפוי בני אדם. משמעותו היא שהתרופה שתרפא אדם חולה, יש בכוחה ליצור מצב מחלה דומה באדם בריא. באבחון ההומאופת מתאים תרופה אשר דומה ככל הניתן בסימפטומים שלה למחלה. הומאופתיה הינה שיטת הרפואה הראשונה בה ערכו ניסויים של ממש בחומרים שונים בטבע על מנת להבין את הכוחות התרופתיים היחודיים לכל חומר ואיך הם פועלים על האדם. השם "הומאופתיה" מגיע מיוונית כאשר הומאו= דומה, פתיה=סבל, מחלה .
תפיסה הוליסטית – בטיפול ההומאופתי כלל הסימנים והסימפטומים (גופניים ורגשיים אם ישנם) נלקחים בחשבון ומרכיבים את תמונת המצב הבריאותית של המטופל. באבחון כמו גם בטיפול מתייחס ההומאופת לתמונה הרחבה והמערכתית של האדם, מצבו על כלל הוויתו, ההיסטוריה הרפואית, הסיבות הסבירות ביותר והתהליכים אשר הובילו למצב הנוכחי -ברמה הפיזית הרגשית והמנטלית, כמו גם סביבתו, אישיותו, אורח חייו וכל מה שמאפיין אותו בהתנהלותו בחיים.
אינדיווידואליות - ההכנה ההומאופתית (הנקראת רמדי), שתפקידה לעורר ריפוי, לא ניתנת רק עפ"י שם המחלה ממנה סובל האדם (שפעת, שיעול, אסטמה, דלקת ריאות, צהבת וכו') אלא בעיקר עפ"י הסימנים והסימפטומים היחודיים המאפיינים את תמונת המחלה שלו- האינדיווידואלית. לשם המחשה- חמישה אנשים יכולים לחלות בדלקת ריאות אולם כל אחד יציג תמונת מחלה מעט שונה בביטוי שלה. לכן כל אחד מהם יכול לקבל רמדי אחרת, לפי הסימפטומים שלו.
אין רמדי אחת לנזלת אלא רמדיז שונות ומגוונות אשר מתוכן בוחרים אחת בהתאם לתמונת הסימפטומים האישית של החולה.
כל רמדי הומאופתית עשויה מחומר אחד כפי שהוא קיים בטבע (מינרלים, צמחים ומן החי). כל חומר כזה נבדק בניסוי מובנה ומבוקר המכונה פרובינג proving . בניסוי זה מגלים את הסימפטומים הייחודיים שחומר מסוים יכול לייצר באדם. לאחר מכן על מידע זה להיות מאושר ע"י ניסיון קליני מצטבר –טיפול בחולים בהצלחה.
טיפול הומאופתי יכול לתת מענה הולם למגוון רחב של בעיות – לדוגמא: מיגרנות, אסטמה ובעיות נשימה, שיעול, דלקות למיניהן (אזניים גרון עיניים וכו'), בעיות גדילה והתפתחות, בעיות נפשיות- חרדות דיכאון, הפרעות קשב וריכוז, היפראקטיביות, הפרעות התנהגות, פחדים וכו', בעיות מפרקים ושלד, בעיות במערכת העצבים, אלרגיות, בעיות במערכת העיכול, שתן והמין, הפרעות שינה, מחלות עור, תסמונת קדם ויסתית, בעיות הורמונליות, גניקולוגיות, בעיות בהריון ובלידה, ועוד ארוכה הרשימה..